सिद्धार्थ निगम बोले- पहले लगा कोई प्रैंक कर रहा है, सच्चाई पता चली तो पैरों तले जमीन खिसक गई
Kisi Ka Bhai Kisi Ki Jaan Promotion - Actor Siddharth Nigam Speaks About Tunisha Sharma Suicide Case. एक्टर सिद्धार्थ निगम ने दिवंगत टीवी एक्ट्रेस तुनीषा शर्मा को याद किया है। सिद्धार्थ ने कहा कि सुसाइड के एक दिन पहले उनकी और तुनीषा की वीडियो कॉल पर बात हुई थी
एक्टर सिद्धार्थ निगम ने दिवंगत टीवी एक्ट्रेस तुनिषा शर्मा को याद किया है। सिद्धार्थ ने कहा कि सुसाइड के एक दिन पहले उनकी और तुनिषा की वीडियो कॉल पर बात हुई थी। सिद्धार्थ ने कहा कि वो तुनिषा से लगभग एक साल बाद बात कर रहे थे। बातचीत के एक दिन बाद जब सिद्धार्थ शूटिंग के लिए सेट पर जा रहे थे, तभी उनसे किसी ने तुनिषा के सुसाइड के बारे में बताया।
मिलने का प्लान बनाया, अगले दिन सुसाइड की खबर सुनी
सिद्धार्थ निगम जल्द ही सलमान खान स्टारर फिल्म किसी का भाई किसी जान में नजर आने वाले हैं। इसी के प्रमोशन के सिलसिले में उन्होंने तुनिषा शर्मा का जिक्र किया। सिद्धार्थ ने कहा, 'हम लोग फिल्म की शूटिंग कर रहे थे तभी जस्सी पाजी (जस्सी गिल) के पास तुनिषा का वीडियो कॉल आया।
जस्सी पाजी और तुनिषा एक म्यूजिक वीडियो में काम करने वाले थे। मैंने भी उससे बात की, क्योंकि हमारे बीच लगभग एक साल से बातचीत नहीं हुई थी। हमने मिलने का भी प्लान बनाया। अगले दिन जब किसी ने इस घटना के बारे में बताया तो मुझे लगा कि कोई प्रैंक कर रहा है। हालांकि जब मेरे पास लगातार कॉल्स आने लगे और सच्चाई पता चली तो मेरे पैरों तले जमीन खिसक गई।'
लाइफ में कभी भी कुछ भी हो सकता है
सिद्धार्थ ने आगे कहा, 'तुनिषा को प्यार करने वाले बहुत लोग थे। मुझे समझ नहीं आया कि उसने सुसाइड क्यों किया। लाइफ में कभी कुछ भी हो सकता है। ये जो दर्द है उसे शब्दों में बयां नहीं किया जा सकता।'
बता दें, तुनिषा शर्मा ने 24 दिसंबर 2022 को शूटिंग के सेट पर फांसी लगाकर खुदकुशी कर ली थी। तुनिषा के खुदकुशी करने के कुछ ही घंटे के बाद उनकी मां की शिकायत पर उनके को-स्टार शीजान मोहम्मद खान को पुलिस ने गिरफ्तार कर लिया था। शीजान पर खुदकुशी के लिए उकसाने का केस दर्ज किया गया था।
शीजान और तुनिषा करीब 4 महीने से एक-दूसरे को डेट कर रहे थे। एक्ट्रेस की सुसाइड वाली घटना से 15 दिन पहले ही दोनों का ब्रेकअप हो गया था। अब शीजान को इस मामले में फिलहाल के लिए जमानत मिल गई है।
सलमान का फोन आया तो हाथ कांपने लगे
सिद्धार्थ निगम ने 'किसी का भाई किसी का जान' मिलने का दिलचस्प वाकया सुनाया। सिद्धार्थ कनान के साथ इंटरव्यू में उन्होंने कहा, 'जब मुझे पहली बार सलमान खान का कॉल आया तो विश्वास नहीं हुआ। उन्होंने मुझे फिल्म ऑफर की और लुक टेस्ट पर आने को कहा तो मेरे हाथ कांपने लगे। मैं खुशी से चिल्लाने और रोने लगा। मेरे साथ मेरा भाई और मां भी इमोशनल हो गईं।'
सलमान के साथ काम करके मजा आया, आमिर के साथ उतनी बातचीत नहीं थी
सिद्धार्थ से जब पूछा गया कि उन्हें सलमान और आमिर में किसके साथ काम करके ज्यादा मजा आया तो उन्होंने कहा कि जब वो धूम 3 कर रहे थे तो उनकी एज कम थी। वो बतौर चाइल्ड आर्टिस्ट फिल्म में काम कर रहे थे। सिद्धार्थ के मुताबिक, उनके और आमिर में बेहद कम इंटरेक्शन हुआ था। वजह ये थी कि दोनों के साथ में सीन्स नहीं थे।
वहीं दूसरी तरह किसी का भाई किसी की जान में उनकी अच्छी खासी भूमिका है। सिद्धार्थ ने कहा कि सलमान. सेट पर सभी को खुश रखते हैं। वो सबसे बाचतीच करते हैं, साथ ही खाना भी सबके साथ खाते हैं। सिद्धार्थ ने कहा कि सलमान सबसे अलग और सबसे जुदा हैं, इसलिए वो सलमान खान हैं।
